༄༅། །གཏོར་འབུལ་གྱི་རིམ་པ་བཞུགས་སོ། །
༈ བླ་མ་དང་ཡི་དམ་པདྨ་དབང་ཆེན་དབྱེར་མེད་པའི་ཞབས་ལ་ཕྱག་འཚལ་ལོ། །འདིར་ཡང་གསང་རྟ་
མཆོག་རོལ་པ་ལ་མཆོད་གཏོར་ཕུལ་ནས་འདོད་དོན་གསོལ་བ་འདེབས་པ་ནི། མཆོད་གཏོར་རྒྱས་བསྡུས་ཇི་ལྟར་འབྱོར་པ་
བཤམས། སངས་རྒྱས་ཆོས་དང་ཚོགས་ཀྱི་མཆོག་རྣམས་ལ། །ཞེས་སོགས་སྐྱབས་འགྲོ་སེམས་བསྐྱེད་ཚར་གསུམ་
བརྗོད། ཨོཾ་ཨཱཿཧཱུཾ། ལན་གསུམ་བརྗོད་ལ། ཧྲཱིཿ གདོད་ནས་རྣམ་དག་ལྷན་སྐྱེས་བདེ་ཆེན་དང༌། །དབྱེར་མེད་
གར་དགུའི་ཉམས་ལྡན་རཱ་གའི་མདོག །ཆོས་དབྱིངས་གར་དབང་མར་འཁྱུད་ཡབ་ཡུམ་གྱི། །ཡེ་ཤེས་
སྒྱུ་མའི་རྣམ་རོལ་དབང་ཆེན་བཞི། །སྒོ་མ་བཞི་དང་ལྕམ་སྲིང་རཱ་ཧུ་ལ། །གིང་ལྔ་བཀའ་སྡོད་བཅས་པ་
གནས་འདིར་གཤེགས། །མདུན་གྱི་ནམ་མཁར་མེ་དཔུང་འབར་བའི་དབུས། །སྒྲུབ་པ་པོ་ལ་དགྱེས་
བཞིན་བརྟན་པར་བཞུགས། །ཟག་མེད་བདེ་སྟེར་ཕྱི་ནང་གསང་བ་ཡི། །མཆོད་ཚོགས་ཀུན་དང་ཤ་
ཁྲག་གཏོར་མ་འདི། །དགྱེས་བཞིན་བཞེས་ནས་བདག་ཅག་འཁོར་བཅས་ཀྱི། །ཞི་རྒྱས་དབང་དྲག་
ལས་ཀུན་ཐོགས་མེད་སྒྲུབས། །མ་ཧཱ་པཱུ་ཛ་པྲ་ཏཱིཙྪ། མ༌ཧཱ༌བ༌ལིཾ༌ཏ༌ཁཱ་ཧི། མ༌ཧཱ༌པཉྩ་ཨ་མྲྀ་ཏ་ཁཱ་ཧི། ཧྲཱིཿ
ཤེས་དང་ཤེས་བྱ་དབྱེར་མེད་བདེ་ཆེན་ཐུགས། །སྒྱུ་མ་འོད་གསལ་དབྱེར་མེད་ཁྲོ་བོ་སྐུ། །གྲགས་སྟོང་
དབྱེར་མེད་རྟ་སྐད་ལྷང་ངེ་འཚེར། །སྲིད་གསུམ་དགྲ་བགེགས་ཀུན་འཇོམས་ཁྱོད་ལ་བསྟོད། །ཕྱི་ནང་
བདུད་དཔུང་ཚར་གཅོད་གར་དབང་མ། །ལས་བཞིའི་འཕྲིན་ལས་བསྒྲུབ་མཛད་དབང་ཆེན་བཞི། །
བསྟན་དགྲ་ཐལ་བར་བརླག་མཛད་སྒོ་མ་བཞི། །ལྕམ་སྲིང་གཟའ་གདོང་གིང་ལྔར་བཅས་ལ་བསྟོད། །
བསྟོད་དོ་བསྐལ་ལོ་མ་གཡེལ་འཕྲིན་ལས་སྒྲུབས། །ད་ལས་པའི་སེ་ཡབ་ཡུམ་འཁོར་བཅས་ཀྱི། །
༼གཞན་གྱིས་འདོན་ན་༽ ཁྱོད་ལ་སྐྱབས་གསོལ་བདག་ཅག་འཁོར་བཅས་ཀྱི། །ནད་གདོན་བར་ཆད་ཐམས་
ཆད་ཞི་བ་དང་། །ཚེ་དང་བསོད་ནམས་དཔལ་འབྱོར་རྒྱས་པར་མཛོད། །ཁམས་གསུམ་མི་ནོར་འདོད་
དགུ་དབང་དུ་སྡུས། །བསམ་སྦྱོར་ངན་པས་མཐུ་གཏད་མནན་བྱེད་པའི། །མི་དང་མི་མིན་དྲག་པོས་
ཚར་ཆོད་ལ། །སྔགས་རྫས་ཏིང་འཛིན་ནུས་པ་འཇོམས་པར་མཛོད། །བསྟན་ལ་གུས་འདུད་སྦྱིན་
-238-

༄༅། །གཏོར་འབུལ་གྱི་རིམ་པ། །༼མོ༽
བདག་མཆོད་གནས་རྣམས། །ཚེ་འདིའི་བསམ་དོན་མ་ལུས་འགྲུབ་པ་དང་། །འཆི་ཁར་གནད་གཅོད་
སྡུག་བསྔལ་མི་འབྱུང་ཞིང་། །བདེ་བ་ཅན་སོགས་དག་པའི་ཞིང་རྣམས་སུ། །འོད་དཔག་མེད་སོགས་
རྒྱལ་བ་སྲས་བཅས་རྣམས། །ཀུན་བཟང་མཆོད་པའི་སྤྲིན་གྱིས་མཆོད་པ་དང་། །ཟབ་དང་རྒྱ་ཆེའི་
གདམས་པ་མཐའ་ཡས་ཀྱི། །ཚིག་དོན་མ་ལུས་རྟོགས་ཤིང་མཁས་པར་མཛོད། །སྙིང་རྗེའི་ཆུ་གཏེར་
ཕྱིན་དྲུག་རླབས་འཁྲིགས་ཤིང་། །གཟུངས་དང་ཏིང་འཛིན་མངོན་ཤེས་ནོར་བུ་ཡིས། །འགྲོ་བ་ཀུན་གྱི་
རེ་བ་སྐོང་བར་མཛོད། །མདོར་ན་དུས་དང་གནས་སྐབས་ཐམས་ཅད་དུ། །ཡི་དམ་ཡང་གསང་ལྷ་དགུ་
འཁོར་བཅས་ཀྱི། །མཁྱེན་བརྩེ་ནུས་པས་བསྲུང་སྐྱོབ་བྱ་ར་མཛོད། །བསམ་དོན་རེ་བ་འབད་མེད་ཡིད་
བཞིན་སྒྲུབས། །བཤད་སྒྲུབ་བསྟན་པ་ཡུན་རིང་གནས་པ་དང་། །བསྟན་འཛིན་སྐྱེས་བུ་སྐུ་ཚེ་བརྟན་པ་
དང༑ ༑བསྟན་པའི་སྦྱིན་བདག་མངའ་ཐང་རིགས་བརྒྱུད་འཕེལ། །བདེ་ལེགས་ཕུན་སུམ་ཚོགས་པའི་
བཀྲ་ཤིས་ཤོག །
ཅེས་པ་འདི་ཁལ་ཁའི་དཔོན་བསྟན་པའི་སྦྱིན་བདག་ད་ལས་པའི་སེའི་ཞལ་འདོན་གནང་རྒྱུ་འདི་ལྟ་བུ་ཞིག་དགོས་ཞེས་
གྲགས་པ་བཟང་པོས་ཁ་བཏགས་དང་། དངུལ་གྱི་མཎྜལ་བཅས་བསྐུལ་བ་ལྟར་ཕུར་བུ་ལྕོག་གི་རི་ཁྲོད་པ་ངག་དབང་བྱམས་
པས་བྲིས་པ་དགེ་ལེགས་འཕེལ།། །།